정조 20년
丙辰三月初六日午時上御誠正閣回還使臣入侍大臣備局堂上引見入侍時右承旨成種仁假注書李章垕記事官馬思人記注官金良倜正使閔鍾顯副使李亨元以次進伏訖上曰新皇帝仁孝果如所聞否鍾顯曰仁孝端重在諸王中最有令譽觀於宴饗之時侍坐上皇之側只視上皇之動靜而一不轉矚觀戲於此亦可見其爲人品矣上敎亨元曰詔勅順付之奇得聞於先來之前卿之周通固所稔知而今番之事可謂大生光矣元子冊封事卿等果親聽皇上之敎乎鍾顯曰得聞於禮部而非親承之言也上曰上國授受之盛擧實千載之所罕有而卿等使行適値是時可謂壯觀而來矣鍾顯曰誠如上敎矣上曰八月聖節別送賀使之論卿等意見如何鍾顯等曰歲前賀使之行先期差送斷自聖衷而及其趁期入達也事大之誠彼人莫不稱歎太上皇亦以忱誠可感諄諄言之今番詔勅之順付謝恩之命停未必非賀使先送之效我聖上明見萬里之聖鑑臣等欽仰萬萬矣第謝使久不發送拖至冬間始有節使之行則其間日月未免太久若趁八月聖節治送賀使兼爲謝恩則雖非應行之例而最似無妨故臣等在燕京時亦與賀使有所云云譯舌輩之言亦多知此矣上曰姑勿退去次對後與大臣相議宜矣上曰次對諸臣入侍吏兵房承旨持歲抄入侍可也賤臣承命出與行左承旨林濟遠同副承旨尹光顔事變假注書尹致永右議政尹蓍東上護軍金持默李柱國兵曹判書具㢞知訓鍊李敬懋戶曹判書李時秀禮曹判書李祖源大護軍徐有大刑曹參判趙鎭寬校理李福潤偕入進伏訖蓍東進前曰近日聖體若何上曰一樣矣蓍東曰王大妃殿氣候若何上曰一樣矣蓍東曰惠慶宮氣候若何上曰一樣矣蓍東曰漢城判尹權左尹李漢豐右尹金魯永以日前儒生事被臺論矣臺言雖過詞訟劇地不可暫曠竝姑許遞今日政差出何如上曰依爲之出擧條蓍東曰臣差往元陵忌辰祭獻官聞本陵位田初定湖西因年前特敎換給于畿內楊州驪州等地之後守護軍之收稅需用大勝於前而猶以不得耕食之故近處居生者名數鮮少凡干使役及掃雪等節皆後於他陵寢云火巢外近處或有勳府及軍門屯田可合相換者則禮曹堂上問于本陵官從便換給以爲就食居生專意使役之地似好故敢此仰達矣上曰守護軍之食根專在位田之便近年前相換之後猶復若此云則何拘常例卽令該曹斯速從便換給後草記可也出擧條蓍東曰此平安監司金載瓚狀啓也枚擧神光僉使柳和源牒呈以爲本鎭處在狄嶺之下民戶不過數百而其所計活只是鋤農磽确之地一自三川坊新闢之後擧懷遷移之心莫可挽接而有一條可以奠安者本鎭之明堂串靑者介二三峽谷在於距狄嶺三十里之地其土甚沃可容數百戶而民人請闢之願府鎭許墾之論厥惟久矣自嶺頂南至熙川之白山立禁標爲十五里自嶺頂北至江界之神光立禁標爲三十里而右所謂三峽谷在於三十里禁標之內一嶺之禁標南北無異今若退標一依熙川十五里之限則可得十五里耕墾之地而凡於關防參政一無所妨募民廣居防守尤重節度使與該府使之報皆以爲便合有變通以循民願請令廟堂稟處矣一自慈城地許耕之後近鎭峽氓擧懷遷移之心其勢固然今此神光鎭退標許民之請實出於不獲已也然蔘政與嶺隘少無所妨而挽接募聚大有所益道帥臣與該府使之論一辭稱便狄嶺之距神光禁標依熙川例退立十五里許其耕食廣居力作以爲益鞏嶺隘奠安民物之地實合事宜依狀請許施事分付何如上曰依爲之出擧條蓍東曰頃以江界三川坊入處之民烏合難馴邑鎭間設置當否條列狀聞之意筵稟行會矣卽見平安監司金載瓚狀啓則枚擧江界府使李仁秀牒呈以爲今若設邑則館廨之營建錢穀之需用將不知費了幾許民力幾許公貨已不可輕議且況防守之役採蔘之節責之於新邑之民則必無以支保爲今之計莫如設鎭而惟此知弄怪舊址處在三川慈城兩界之間西北臨鴨綠而城此眞號令各把之樞機聲勢相援之要領古之設鎭意亦有在就此地移設馬馬海堡則營建旣不張大火稅可補措辦其於控制之方亦似有益蓋馬馬海設堡旣非嶺隘所關又非賊路要害故革罷之意前已狀請自彼移此實爲兩便云而第新入之民皆鳥獸之類順之則馴拂之則散今於流入之初遽示管攝之意設爲官長則必當却顧疑畏旣入者易致還散將入者必多退步無寧姑使之隨入隨奠根固蔕結之後徐議設鎭事令廟堂稟處矣馬馬海堡移設於知弄怪舊址之論可使形便得宜關防增重則新入民奠居之後自當爲次第設施事耳第以目下所見言之今此流入之戶皆是無賴之類未及奠居之前遽示管攝之意必當却顧疑畏道臣所論儘有意見邑鎭間移設事依狀請今姑安徐而三千餘戶成聚之處官府絶遠不有以管攝禁制則易致弊從中生官民俱病該府使處各別申飭其於奠接詗戢之方兩得其宜無或疎虞以爲善始圖終之地何如上曰依爲之曾於李判府按道時以上土之移鎭爲言以地形與事勢言之其爲緊重切逼亦非馬馬海之比在前蔘政只檢上土爲咽喉項況今闢土移民之際其所留意比之馬馬海上土爲勝該倅之不言上土單擧馬馬海者豈以鎭將勢力顔面之彼此緊歇而有此捨重取輕之擧乎卿於筵退後議于李判府後關問道帥臣使之別具意見狀聞後稟處可也出擧條蓍東曰頃因平安監司金載瓚狀啓餘數紙衣三十七領善爲留貯今冬分送時充數以給之意筵稟行會矣卽見該監司報本司辭緣則枚擧本道兵使申應周牒呈以爲其所釐正在於畢分之後則昨冬下送衣件自在盡分之中自今年爲始一從釐正數爻使之均分則所謂餘數實非留置者爲辭矣昨冬監司狀啓中結語有曰至於紙衣三十七領若欲添分則數未相當仍爲留置則有此餘剩明年分給時更俟知委擧行云而兵使狀啓亦無今年則依例分給自明年減數擧行之語而其所措辭與道啓無異奏語文字所宜詳審況以襦紙衣事前後飭敎何等申複而兵使則條列矇矓監司則不爲致察有此做錯陳聞之擧該道道帥臣一倂從重推考紙衣則自今年爲始三十七領減數下送之意更爲分付惠廳何如上曰依爲之出擧條蓍東曰歲首詢瘼時貢市人等所懷率多猥屑竝當勿施然輦路下詢旣出軫恤之德意則其在對揚之道宜有採施之擧其中兵曹祭享軍契貢人所懷別役作等之說年前因渠輩所懷已自廟堂覆奏許施該曹之尙不擧行事極未安此若不爲作等則其爲公貨尾閭貢人難支之弊有不可勝言依前筵稟卽爲擧行事申飭兵曹紫門軍契貢人所懷六十餘同受價近八百兩情債云云事未前聞大關貢弊此亦嚴飭兵曹該貢情債之過濫者一依營繕等他軍契例劃卽釐正煙草廛市民所懷平市署所捧該廛朔米比他廛獨爲過多則其所稱冤不是異事依六矣廛例釐正減捧之意分付該署何如上曰依爲之出擧條蓍東曰卽見別兼春秋永春縣監洪樂游所啓則以爲本縣義僧爲二名而僧散寺毁後有官備錢名色一百四十兩俵給民間殖利防納矣近來逃故相續指徵無處本錢已屬烏有而收斂依舊義僧一名雖有耗太給代之例一名移責於平民事係民瘼合有變通之道其他監兵營後營所納各樣紙地合爲五十餘束而今者無寺無僧猶復責納甚至有殖利錢一年白紙再徵之擧三營所納紙地永革似爲一分息肩之地爲辭矣寺毁僧散之後猶責義僧番錢及各樣紙地則勢必歸害平民爲不少各樣紙五十餘束徵用事寺僧復舊間姑爲革罷義僧亦依他一名耗太給代之例從便變通之意竝爲分付于該道道臣何如上曰依爲之出擧條蓍東曰今因耽羅賑事以年年運穀民邑俱困聖念每軫島陸兩便之政然若欲濟活島民則駕海轉輸之弊自歸沿民矯救實無長策無已則羅里餔換貿作穀之法無論豐歉從便轉換輪回入送而設倉于湖西南交界之臨陂縣者當初法意俱極周密中間生弊仍爲廢却今復修明舊制要爲利專歸於島民害不及於沿民之地恐合目下急務故敢此仰達矣上曰卿於本道本牧俱有經歷況島陸互濟之政莫過於此倉之牢實如令初依卿所奏爲先出擧條知委該道該牧期有刮目之效可也出擧條蓍東曰羅里餔更爲設施事旣伏承下敎須有句管堂上往復于全羅道臣耽羅守臣爛漫商確臨陂與羅州之倉舍形便島産與陸穀之換貿規式取考當初節目修明擧行然後可以永久遵行堂上以刑曹參判趙鎭寬護軍徐龍輔差下使之專意擧行而徐龍輔備局堂上仍爲還差何如上曰依爲之出擧條㢞曰昨冬前校理鄭來百陳疏東萊武士許以道內邊將末薦初仕各一窠依西北邊上例激勸事令道臣該倅商確狀聞令兵曹稟處之意自廟堂覆啓行會矣該道臣李泰永條列狀聞纔已啓下而事係創始方欲就議大臣回啓之際原本遺失臣之不能檢飭萬萬惶恐雖有謄報文蹟不可不粘連覆啓分付本道依前修啓何如上曰依爲之出擧條蓍東曰慶監啓本東萊將校久勤差送事自西銓當爲稟處者兵曹判書具㢞以閪失爲奏事體未安推考何如上曰依爲之出擧條㢞曰訓鍊院新增三窠之分屬於文臣甄復實出朝家疏鬱振滯之政但與武班之互相遷轉有異一次付職之後更無移去之路故日前訓判一窠之因下敎與吏批相換實爲遐鄕諸文臣慰悅聳動之端而似此特恩不可每丐自來銓格互有界限若於大政時就其中除職最久人自吏曹如兵批之東班實職武臣移擬例相當窠從便區處其代必以東班實職移遷則庶有變通之實效而且兵批參上原無瓜滿至於文兼則有周年瓜遞之規矣今此文臣窠與武臣窠有異似當有瓜限而用文兼例則未免太促依吏批例以三十朔定限爲好故敢此仰達矣上曰大臣之意何如蓍東曰此是文兼三窠三司擬差之後爲文官積滯者付職受祿之意也官制當依文兼例爲之而兵判陳達亦不無意見而兼爲振淹疏滯之道今姑依所奏許施似無妨矣上曰依爲之出擧條敬懋曰訓鍊院郞廳分直於廟社殿宮事筵稟定式後四處直所柴油債等費尙未措劃計給故臣以此意往復兵判未及停當矣今與兵判登筵故敢此仰達矣上曰兵判陳達可也㢞曰今此入直官員之直所柴油等雜費雖從略磨鍊一年所入將近數百金而目今經費無可方便取用之道但每當諸道上番騎兵二百五十名內慶熙宮把定軍爲十六名景福宮把定軍爲九名矣就此兩空闕把定元軍中各減二名則該所之修掃把門足可使用以此四名自來當爲始除其番上竝與身保布而各自該邑循例收捧上送則一年都數殆近二百金四處直所之接濟可無不足之慮外邑逐當之上納別無爲弊之端如是區處成出節目實有所據且獲便當故敢此仰達矣上曰依爲之慶福宮景熙宮各減一名其外各處中量減二名草記可也出擧條時秀曰慕華館訓鍊院修改事頃有下敎矣訓鍊院方自禁營擧行慕華館則例自臣曹隨毁隨補故發遣郞官詳細看審則別無大段時急處略干雨漏處姑先修補其餘則待明春似好故敢此仰達矣上曰依爲之出擧條光顔曰禁府赦文書有催促修正以入之命而知義禁權同義禁兪彦脩有身病同義禁曺允大摠府入直無以備員開坐云故敢此仰達矣上曰然則有身病人許遞今日政差出待下批牌招先擧行後謝恩摠府入直人牌招使之參坐可也出擧條光顔曰前注書金履永旣已敍用口傳還付翰林牌招入直何如上曰依爲之出擧條濟遠曰守宮承旨李庚運罪是罷職而今此歲抄混入於削職秩事甚未安原單子以罷職改付標當該吏曹堂上推考何如上曰依爲之出擧條上曰王大妃殿進御加味蔘橘飮依前方自今日一貼式煎入出榻敎敎蓍東曰聖節進賀之議諸使臣有所云云卿意則以爲如何蓍東曰詔勅旣已順付謝使又命勿送其軫念之鄭重勤摯如此勢將遵依皇旨勿使謝使而若待冬至節使亦太遲遲來頭聖節治送一使以賀兼謝似爲無妨矣上曰卿等之見非不周通而予意亦有所斟量者矣上皇聖節旣送賀使則新皇帝聖節又不可一送而一否然則冠蓋相望於道矣今年聖節旣與六旬八旬有異則何必創爲無於例之事乎當俟賀使之回還爛商而決之矣命退諸臣以此退出